Ρόμπι Κιν

Ο Ρόμπερτ Ντέιβιντ "Ρόμπι" Κιν ("Robert David "Robbie" Keane", ιρλανδικά: "Roibeárd Ó Catháin", 8 Ιουλίου 1980) είναι Ιρλανδός πρώην ποδοσφαιριστής που αγωνιζόταν ως επιθετικός. 

Ο Κιν έχει πετυχει 53 τέρματα με την εθνική ομάδα της χώρας του αποτελώντας με αυτό τον τρόπο τον κορυφαίο σκόρερ όλων των εποχών με την Εθνική Ιρλανδίας, έχοντας γίνει ο πρώτος Ιρλανδός ποδοσφαιριστής που να έχει πετύχει 50 διεθνή γκολ τον Ιούνιο του 2011 (κατάλογος ποδοσφαιριστών ανδρών με 50 ή περισσότερα διεθνή γκολ). Έχει τοποθετηθεί στην 25η θέση με τους κορυφαίους διεθνείς σκόρερ παγκοσμίως. Ο Κιν ήταν ο πρώτος σκόρερ της Ιρλανδίας στο Παγκόσμιο Κύπελλο του 2002 που έλαβε χώρα στα γήπεδα της Ιαπωνίας και της Νότιας Κορέας, με τρία γκολ μαζί με ένα πέναλτι που μετέτρεψε σε γκολ στη διαδικασία των πέναλτι με αντίπαλο την Ισπανία. Με 115 διεθνείς συμμετοχές, αποτελεί τον δεύτερο Ιρλανδό με τις περισσότερες συμμετοχές όλων των εποχών και αποτελεί μέλος του FIFA Century Club. Αποτελεί επίσης τον 11ο καλύτερο σκόρερ στην ιστορία της Πρέμιερ Λιγκ με 125 γκολ συνολικά (ως τις 21 Ιανουαρίου 2012), (ο Τζίμι Φλόιντ Χάσελμπαϊνκ είναι δέκατος με 127) και είναι ο ένατος μεγαλύτερος σκόρερ στην ιστορία της Τότεναμ.

Ο Κιν ξεκίνησε την επαγγελματική του καριέρα στην Γουλβς, σκοράροντας δύο φορές στο ντεμπούτο του σε ηλικία 17 ετών. Την επόμενη σεζόν ήταν ο πρώτος σκόρερ της ομάδας του, ενώ ταυτόχρονα πέτυχε το πρώτο του πρώτο του διεθνές τέρμα με την Ιρλανδία. Άλλαξε ομάδες αρκετά συχνά την περίοδο ανάμεσα στο 1999 και το 2002, καταρρίπτοντας το ένα ρεκόρ μεταγγραφής μετά το άλλο, άλλα τα σύντομα περάσματά του από τις Ίντερ και Λιντς Γιουνάιτεντ αποδείχτηκαν αποτυχημένα. Μετακόμισε στην Τότεναμ το 2002 και αγωνίστηκε εκεί για έξι χρόνια. Η σεζόν 2007–08 αποτέλεσε την πλέον παραγωγική στην καριέρα του καθώς σημείωσε το ρεκόρ καριέρας του πετυχαίνοντας 23 τέρματα μέσα σε μια σεζόν, και κατέκτησε τον πρώτο του τίτλο, το Λιγκ Καπ. Πήρε μεταγγραφή για την Λίβερπουλ τον Ιούλιο του 2008 αλλά πέρασε μολις έξι μήνες στην ομάδα και σύντομα επέστρεψε στην Τότεναμ όπου έγινε αρχηγός της πρώτης ομάδας. Τον Ιανουάριο του 2010, ο Κιν πήγε ως δανεικός στην ομάδα της Σκωτσέζικης Πρέμιερ Λιγκ Σέλτικ για το υπόλοιπο της σεζόν. Αποχαιρέτησε την Τότεναμ με προορισμό τους Λος Άντζελες Γκάλαξι το 2011. Τον Ιανουάριο του 2012, ο Κιν πήρε μεταγγραφή για την ομάδα της Πρέμιερ Λιγκ Άστον Βίλα ως δανεικός για δύο μήνες, στην περίοδο διακοπής του MLS. Η διασημότητα του Ρόμπι Κιν αυξήθηκε όταν έγινε ο πρώτος σκόρερ της Ιρλανδίας το 2004 και όταν ο Στιβ Στόντον τον έχρισε αρχηγό της εθνικής ομάδας της χώρας του το 2006.

Στις 21 Ιανουαρίου 2012, ο Κιν κατάφερε το σπάνιο ρεκόρ του να σκοράρει σε επίσημες διοργανώσεις με δέκα διαφορετικές ομάδες, όταν σκόραρε δύο φορές με την Άστον Βίλα απέναντι στην παλιά του ομάδα, την Γουλβς για την Πρέμιερ Λιγκ. Αυτό σήμαινε πως ο Κιν είχε πλέον σκοράρει σε επίσημες διοργανώσεις ως παίκτης της Άστον Βίλα, της Γουέστ Χαμ, της Λιντς Γιουνάιτεντ, της Λίβερπουλ, της Τότεναμ και της Κόβεντρι Σίτι, με όλες αυτές να αγωνίζονται στην Πρέμιερ Λιγκ, της Γουλβς στην Β' Κατηγορία Αγγλίας, της Σέλτικ στην Σκωτσέζικη Πρέμιερ Λιγκ, της Ίντερ στην ιταλική Σέριε Α και των Λος Άντζελες Γκάλαξι στην Major League Soccer των ΗΠΑ.